CELEX: 62014TN0851
Language: mt
Date: 2014-12-26 00:00:00
Title: Kawża T-851/14: Rikors ippreżentat fis-26 ta’ Diċembru 2014 – Slovak Telekom vs Il-Kummissjoni

20.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 127/30
            
         Rikors ippreżentat fis-26 ta’ Diċembru 2014 – Slovak Telekom vs Il-Kummissjoni
   (Kawża T-851/14)
   (2015/C 127/42)
   Lingwa tal-kawża: l-Ingliż
   
      Partijiet
   
   
      Rikorrenti: Slovak Telekom a.s. (Bratislava, ir-Repubblika Slovakka) (rappreżentanti: D. Geradin, avukat, u R. O’Donoghue, barrister)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tiddikjara r-rikors ammissibbli;
            
         
               —
            
            
               tannulla l-Artikoli 1 u 2 tad-deċiżjoni kkontestata safejn din taffettwa lir-rikorrenti;
            
         
               —
            
            
               alternattivament, tnaqqas il-multa imposta fuq ir-rikorrenti mill-Artikolu 2 tad-deċiżjoni kkontestata;
            
         
               —
            
            
               tikkundanna lill-Kummissjoni għall-ispejjeż tal-proċeduri;
            
         
               —
            
            
               f’każ li l-Qorti tiċħad ir-rikors bħala inammissibbli jew tiċħdu fis-sustanza, tikkundanna lill-partijiet għall-ispejjeż rispettivi tagħhom.
            
         
      Motivi u argumenti prinċipali
   
   Permezz tar-rikors tagħha, ir-rikorrenti titlob l-annullament tad-deċiżjoni tal-Kummissjoni tas-16 ta’ Ottubru 2014 (AT.39523 – Slovak Telekom) li timmulta lir-rikorrenti u l-kumpannija parent tagħha għal aġir illegali fis-suq tal-broadband skont l-Artikolu 102 TFUE u l-Artikolu 54 tal-Ftehim ŻEE.
   Insostenn tar-rikors tagħha, ir-rikorrenti tinvoka ħames motivi.
   
               1.
            
            
               L-ewwel motiv jallega li l-Kummissjoni wettqet żbalji ta’ liġi u żball manifest ta’ evalwazzjoni meta ddeċidiet li r-rikorrenti wettqet rifjut illegali ta’ provvista.
            
         
               2.
            
            
               It-tieni motiv jallega li l-Kummissjoni kisret id-drittijiet tad-difiża tar-rikorrenti fir-rigward tal-evalwazzjoni tagħha tal-kompressjoni tal-marġni. Ir-rikorrenti ssostni li:
               
                           —
                        
                        
                           il-Kummissjoni naqset milli tipprovdi l-oġġezzjonijiet motivati tagħha għal ċerti prinċipji rilevanti dwar l-ispiża, il-metodoloġija u d-data ppreżentata mir-rikorrenti sad-deċiżjoni kkontestata; u
                        
                     
                           —
                        
                        
                           il-Kummissjoni ppreżentat għall-ewwel darba fid-deċiżjoni kkontestata approċċ ġdid “b’varji perijodi” sabiex tbiddel dak li preċedentement marġni pożittiv għall-2005 f’wieħed negattiv.
                        
                     
         
               3.
            
            
               It-tieni motiv jallega li l-Kummissjoni wettqet żbalji ta’ fatt u/jew liġi u/jew żball manifest ta’ evalwazzjoni meta kkonkludiet li l-aġir tar-rikorrenti kien jikkostitwixxi kompressjoni tal-marġni. Ir-rikorrenti ssostni li:
               
                           —
                        
                        
                           il-Kummissjoni applikat b’mod żbaljat il-prinċipji, metodoloġija u data tal-ispiża bil-metodu tal-ispejjeż marġinali medji fuq bażi twila ta’ żmien (“LRAIC”) u injorat l-ispejjeż LRAIC effiċjenti tar-rikorrenti; u
                        
                     
                           —
                        
                        
                           il-Kummissjoni wettqet żbalji ta’ liġi u/jew wettqet żbalji manifesti ta’ evalwazzjoni taħt l-approċċ “b’varji perijodi”.
                        
                     
         
               4.
            
            
               Ir-raba’ motiv jallega li l-Kummissjoni wettqet żbalji ta’ liġi u żball manifest ta’ evalwazzjoni meta kkonkludiet li r-rikorrenti u Deutsche Telekom jifformaw impriża waħda u li huma t-tnejn responsabbli għall-ksur allegat tar-rikorrenti.
            
         
               5.
            
            
               Ir-raba’ motiv jallega li l-Kummissjoni wettqet żbalji ta’ liġi u żball manifest ta’ evalwazzjoni u kisret il-prinċipju ta’ ugwaljanza fit-trattament fid-determinazzjoni tal-ammont tal-multa.